2.  ปัจจัยความเสี่ยง

ในเดือนพฤศจิกายน 2555 บริษัทฯ
ได้เข้าซื้อและรับโอนกิจการอาหารและเครื่องดื่มจากเจ้าของธุรกิจเดิมรายหนึ่ง ซึ่งทำให้บริษัทฯ
สามารถขยายธุรกิจไปในภาคธุรกิจใหม่ได้อย่างรวดเร็ว บริษัทฯ
ให้ความสำคัญต่อการจัดการความเสี่ยงซึ่งมีผลต่อการดำเนินงาน
ทั้งปัจจัยความเสี่ยงจากภายนอกบริษัทฯ และจากภายในบริษัทฯ โดยบริษัทฯ
มีวิธีการลดความเสี่ยงจากปัจจัยต่างๆ ดังนี้

  2.1 ธุรกิจให้บริการด้านอสังหาริมทรัพย์และการลงทุน

  2.1.1 ความเสี่ยงจากสภาวะเศรษฐกิจและการเมือง

  การพัฒนาและลงทุนในธุรกิจอสังหาริมทรัพย์และธุรกิจโรงแรม รวมไปถึงการลงทุนทางตรงอื่นๆ
  ได้รับผลกระทบจากปัจจัยด้านเศรษฐกิจและการเมืองอย่างมาก
  แนวทางการดำเนินธุรกิจมักจะผันแปรไปตามสภาวะเศรษฐกิจและการเมืองในประเทศและทั่วโลก
  ซึ่งปัจจัยความเสี่ยงนี้เป็นปัจจัยที่อยู่นอกเหนือการควบคุมของบริษัทฯ
  โดยทั่วไปผู้ประกอบการและนักลงทุนมักจะมีการปรับแผนกลยุทธ์ให้เข้ากับสภาพทางเศรษฐกิจและการเมืองที่เปลี่ยนแปลงไปในขณะนั้นๆ
  เมื่อสภาวะทางธุรกิจและการเมืองไม่เอื้ออำนวย ธุรกิจอสังหาริมทรัพย์ และธุรกิจโรงแรม
  (ทั้งที่เป็นการให้คำปรึกษา และที่ลงทุนเอง) มักจะมีการชะลอตัวตามสภาพของตลาด

  อย่างไรก็ตามบริษัทฯ
  เชื่อว่ายังมีโอกาสในการลงทุนในลักษณะเฉพาะท่ามกลางสภาวะที่ไม่เอื้ออำนวยนี้
  ซึ่งเป็นไปในทางเดียวกับกลยุทธ์ในการลงทุนของบริษัทฯ
  ซึ่งสภาวะเศรษฐกิจโลกที่ตกต่ำลงอย่างรวดเร็วในช่วงครึ่งปีหลังของปี 2551
  และเหตุการณ์ความไม่สงบทางการเมืองในประเทศไทยในปี 2553
  ได้ก่อให้เกิดภาวะชะลอตัวต่อการลงทุนในอสังหาริมทรัพย์และโรงแรมในประเทศไทย
  และการลงทุนในธุรกิจดังกล่าวของบริษัทฯ แต่ก็ได้ทำให้เกิดการปรับทิศทางธุรกิจของบริษัทฯ
  ไปยังภาคธุรกิจที่ได้ประโยชน์จากเหตุการณ์ดังกล่าว เช่นธุรกิจโรงแรมราคาประหยัด
  และบริษัทก็ยังคงมองหาโอกาสการลงทุนในระยะกลางและระยะยาวในภาคธุรกิจอสังหาริมทรัพย์และโรงแรม
  ซึ่งมักจะพลิกฟื้นได้อย่างรวดเร็วภายหลังสภาวะย่ำแย่ทางเศรษฐกิจ
  ในการมองหาโอกาสการลงทุน บริษัทฯ ไม่ได้จำกัดตัวเองอยู่ในภาคธุรกิจใดธุรกิจหนึ่ง
  โดยจะยืดหยุ่นพอที่จะติดต่อกับลูกค้าในภาคธุรกิจหรืออุตสาหกรรมที่หลากหลาย
  อีกทั้งในธุรกิจการลงทุนนั้น ยังมีบริการด้านอื่นๆ อีกหลากหลายเช่นการจัดโครงสร้างทางการเงิน
  และการศึกษาความเป็นได้ ที่บริษัทฯ สามารถเสนอให้แก่ลูกค้าได้
  นักลงทุนนั้นมักจะมองหาโอกาสทางธุรกิจทั้งในช่วงเวลาที่ดีและไม่ดี และบริษัทฯ
  ก็ตระหนักที่จะต้องวางตำแหน่งตัวเองให้เหมาะสมและคว้าโอกาสทางธุรกิจใหม่ๆ ที่เกิดขึ้นเสมอ

  2.1.2 ความเสี่ยงจากสภาวะตลาดอสังหาริมทรัพย์

  ปัจจัยทางตลาดอสังหาริมทรัพย์มีผลกระทบต่อธุรกิจอสังหาริมทรัพย์โดยตรงทั้งในแง่การพัฒนาและการลงทุนต่างๆในอสังหาริมทรัพย์
  อย่างไรก็ตามปัจจัยทางตลาดอสังหาริมทรัพย์จะมีผลกระทบเฉพาะกลุ่มและประเภทของโครงการที่แตกต่างกันไปภายในตลาดโดยรวมทั้งหมด
  บริษัทฯ
  เชื่อว่าตลาดอสังหาริมทรัพย์ในประเทศไทยมีความหลากหลายทั้งในด้านทางภูมิศาสตร์และประเภทของโครงการ
  ในการให้บริการที่ปรึกษา บริษัทฯ จะไม่ยึดติดกับประเภทของอสังหาริมทรัพย์
  การดำเนินงานในภาคธุรกิจการโรงแรมและที่อยู่อาศัยจะแบ่งเป็นระดับต่างๆเพื่อรองรับกลุ่มลูกค้าที่แตกต่างกันไป
  ส่วนการลงทุนหรือพัฒนาโครงการของบริษัทฯ
  จะต้องมีการศึกษาอย่างรอบคอบก่อนที่จะลงทุนในธุรกิจนั้นๆโดยใช้มาตรการต่างๆเพื่อเป็นการลดปัจจัยความเสี่ยง

  2.1.3 ความเสี่ยงจากการแข่งขันและฐานลูกค้า

  บริการที่บริษัทฯ เสนอให้แก่ลูกค้านั้นแตกต่างและตรงตามความต้องการเฉพาะของลูกค้าแต่ละราย
  โดยบริษัทฯ จะให้ความสำคัญกับลูกค้าต่างชาติซึ่งบริษัทฯ
  เชื่อว่ามีความต้องการที่เฉพาะเจาะจงในการลงทุนทั้งในประเทศไทยและในภูมิภาคเอเชีย
  โดยบริการเหล่านั้นมีหลากหลายตั้งแต่การตรวจสอบข้อมูลก่อนการลงทุน
  การศึกษาความเป็นไปได้ขอโครงการ การวางโครงสร้างการลงทุน
  ไปจนถึงการจัดการการลงทุนและบริหารทรัพย์สิน
  ความสามารถในการเข้าถึงและทำงานได้อย่างราบรื่นกับนักลงทุนต่างชาติที่ต้องการจะเริ่มธุรกิจในประเทศไทย
  หรือชาติอื่นในภูมิภาคเอเชีย ทำให้บริษัทฯ มีความได้เปรียบทางด้านการแข่งขันเหนือบริษัทฯ
  ที่ปรึกษารายอื่นๆ ที่มักจะแค่ให้บริการให้คำปรึกษา แต่จะไม่ลงทุนร่วมกับลูกค้า
  ซึ่งสิ่งนี้เองทำให้บริษัทฯ มีความแตกต่างจากคู่แข่ง

  2.1.4 ความเสี่ยงทางทรัพยากรบุคคล

  หนึ่งในปัจจัยสำคัญในการดำเนินงานของบริษัทฯ คือ ทรัพยากรบุคคล
  เนื่องจากการให้บริการของบริษัทฯ
  ต้องมาจากบุคลากรที่มีความรู้ความเชี่ยวชาญในด้านต่างๆเป็นสำคัญ ที่ผ่านมาบริษัทฯ
  ประสบความสำเร็จในการสรรหาผู้ร่วมงานในตำแหน่งสำคัญทั้งชาวไทยและชาวต่างชาติที่มีความสามารถและประสบการณ์เฉพาะทาง
  บริษัทฯ เชื่อว่าในอนาคตอันใกล้เมื่อธุรกิจเติบโตขึ้น บริษัทฯ
  จะเป็นที่สนใจและดึงดูดผู้มีความสามารถทั้งชาวไทยและชาวต่างชาติมาเป็นส่วนหนึ่งของการดำเนินธุรกิจ
  บริษัทฯ
  มีการวางแผนด้านการบริหารทรัพยากรบุคคลเพื่อให้ได้เป็นหนึ่งในนายจ้างที่น่าพึงพอใจมากที่สุดในประเทศไทยโดยได้มีการจัดสวัสดิการและผลตอบแทนให้แก่พนักงานเพื่อให้พนักงานเกิดแรงจูงใจในการทำงานระยะยาว
  และบริษัทฯ
  มีแผนที่จะจัดการฝึกงานสำหรับนักศึกษาที่กำลังศึกษาอยู่ในภาคเรียนสุดท้ายและจะมาร่วมงานกับบริษัทฯ
  เมื่อจบภาคการศึกษาเพื่อให้นักศึกษาได้มีโอกาสเรียนรู้ชีวิตการทำงานจริงก่อนจบการศึกษา
  ซึ่งการนี้บริษัทฯ
  จะได้รับผลดีในการที่จะสามารถคัดเลือกบุคลากรที่มีความสามารถโดดเด่นมาร่วมงานกับบริษัทฯ
  ต่อไป

  2.2 ธุรกิจสื่อดิจิตอลและสื่อสร้างสรรค์ (Digital and Creative Media)

  2.2.1 ความเสี่ยงที่มีความเฉพาะเจาะจงในอุตสาหกรรม

  ในการเป็นผู้ให้บริการ Content ผ่านมือถือแบบบอกรับสมาชิก หรือ "Value Added
  Service" (VAS) บริษัทฯ ต้องเผชิญหน้ากับตลาดที่มีการแข่งขันค่อนข้างสูง อย่างไรก็ตาม
  การแข่งขันที่ค่อนข้างสูงนี้เกิดจากผู้เล่นปัจจุบันในตลาดมากเป็นคู่แข่งที่เข้ามาใหม่
  เนื่องจากตลาดของธุรกิจ VAS เริ่มเข้าสู่ช่วงอิ่มตัว จึงเป็นช่วงที่บริษัทต่างๆ
  พยายามช่วงชิงส่วนแบ่งการตลาดกันอย่างหนัก และเพราะตลาดเริ่มอิ่มตัวแล้ว
  เราจึงเห็นส่วนแบ่งการตลาดได้ชัดเจนขึ้นว่าผู้เล่นในตลาดส่วนใหญ่มีส่วนแบ่งเท่าใด
  อย่างไรก็ตามความต้องการการให้บริการ Content ผ่านมือถือแบบบอกรับสมาชิก (VAS)
  เริ่มลดลงในกลุ่มลูกค้าที่มีรายได้ระดับปานกลางถึงปานกลางค่อนข้างสูง
  จึงเป็นสาเหตุให้เกิดการโต้แย้งกันเกี่ยวกับการเติบโตอย่างรวดเร็วของ Smart phone
  และการเข้าถึงข้อมูลที่สามารถเข้าถึง content ต่างๆ ได้ฟรีผ่านอินเตอร์เน็ต
  ซึ่งส่งผลต่อการใช้บริการ VAS ที่ลดลง อย่างไรก็ตาม กลุ่มเป้าหมายของ VAS
  ซึ่งเป็นกลุ่มที่มีรายได้ต่ำยังคงใช้บริการ VAS อย่างต่อเนื่องโดยเฉพาะบริการดูดวง
  ซึ่งเป็นบริการยอดนิยมในปัจจุบันและเป็นรายได้หลักของธุรกิจ สำหรับการแข่งกันสร้าง content
  ใหม่ๆ ในตลาดนั้นยังไม่เกิดขึ้น เนื่องจากการหยุดชะงักของการให้สัมปทาน 3G
  ซึ่งการที่ยังไม่มีบริการ 3G และโครงสร้างพื้นฐานนั้น ทำให้ยังไม่มี content
  แบบใหม่ๆเข้ามาในตลาด ส่งผลให้นวัตกรรมพัฒนาอย่างเชื่องช้า

  บริษัทฯ พยายามลดความเสี่ยงจากธรรมชาติของตลาด
  โดยปรับปรุงผลิตภัณฑ์และบริการให้มีประสิทธิภาพยิ่งขึ้น ตัดผลิตภัณฑ์ที่ไม่มีกำไรออก
  และมุ่งเน้นเฉพาะผลิตภัณฑ์และบริการที่ให้กำไรมากที่สุด โดยเปลี่ยนจากการให้บริการ Content
  ผ่านมือถือที่เน้นเฉพาะ Pop up content ซึ่งเปลี่ยนไปทุกเดือน
  ต้องอาศัยการดูแลค่อนข้างสูงและเป็นการให้บริการ content
  ที่เกิดขึ้นเพียงครั้งเดียวเป็นมุ่งเน้นการบริการที่ต้องบอกรับสมัครสมาชิกเพื่อให้ลูกค้าใช้บริการอย่างต่อเนื่องแทน
  โดยทางบริษัทฯ หันมาเน้นให้บริการ Content ซึ่งเป็นที่นิยมในสังคมไทย
  นั่นคือบริการดูดวงและล็อตเตอรี่
  ซึ่งเป็นบริการที่ทำให้เกิดรายได้เป็นประจำอย่างต่อเนื่องและไม่เปลี่ยนไปตามกระแสนิยม
  ส่งผลให้เกิดกำไรที่ต่อเนื่องและคาดการณ์ได้

  2.2.2 ความเสี่ยงจากการเปลี่ยนแปลงของเทคโนโลยี

  เนื่องจากบริษัทฯ
  ทำธุรกิจที่เกี่ยวข้องเป็นอย่างมากกับการเปลี่ยนแปลงของเทคโนโลยีและข้อมูลข่าวสาร
  จึงทำให้บริษัทฯ มีความเสี่ยงที่เกิดจากการเปลี่ยนแปลงอย่างรวดเร็วของเทคโนโลยี
  อย่างไรก็ตามการที่เทคโนโลยีในปัจจุบันพัฒนาไปอย่างรวดเร็วส่งผลโดยตรงต่อธุรกิจการให้บริการ
  Content ผ่านมือถือแบบบอกรับสมาชิก (VAS) ของบริษัทฯ
  เนื่องจากเทคโนโลยีทำให้ประสิทธิภาพของโทรศัพท์มือถือสูงขึ้นเป็นอย่างมาก
  โทรศัพท์มือถือสามารถรองรับข้อมูลได้มากขึ้น หลากหลายประเภทมากขึ้น
  และสามารถรับข้อมูลที่ซับซ้อนยิ่งขึ้น ส่งผลให้การให้บริการ Content บางอย่างของบริษัทฯ
  ได้รับความนิยมลดลง หรือบางบริการได้หมดความนิยมไป ยกตัวอย่างเช่น การที่มือถือ Smart
  phone เติบโตอย่างรวดเร็ว มีผู้ใช้มือถือที่สามารถเชื่อมต่ออินเตอร์เน็ตได้ เพิ่มขึ้นมากมาย
  ส่งผลให้ Content ที่ต้องจ่ายเงินไม่เป็นที่น่าสนใจสำหรับคนกลุ่มนี้อีกต่อไป
  อย่างไรก็ตามสิ่งที่กล่าวมานี้ไม่ได้ส่งผลต่อกลุ่มเป้าหมายของเราซึ่งเป็นกลุ่มที่มีรายได้ต่ำแต่อย่างใด
  เพราะฉะนั้นกระแสของมือถือ smart phone
  จึงยังไม่ส่งผลกระทบต่อการดำเนินธุรกิจของบริษัทฯ ในระยะเวลาหนึ่ง อย่างไรก็ตามบริษัทฯ
  ยังศึกษาและวิจัยเทคโนโลยีใหม่ๆอย่างต่อเนื่องเพื่อรองรับการมาของเทคโนโลยี 3G และมือถือ
  Smart phone ราคาถูกที่จะมาตีตลาดกลุ่มเป้าหมายที่มีรายได้ต่ำในอนาคตอันใกล้
  อันส่งผลต่อความเสี่ยงที่อาจเกิดขึ้นได้ในอนาคต ดังนั้น
  การวิจัยศึกษาและพัฒนานวัตกรรมอย่างต่อเนื่องจึงเป็นอีกหนึ่งหนทางที่จะทำให้บริษัทฯ
  คงความได้เปรียบในตลาดไว้ได้

  2.2.3 ความเสี่ยงจากการเปลี่ยนแปลงของพฤติกรรมของผู้บริโภค

  การให้บริการ Content ผ่านมือถือแบบบอกรับสมาชิก (VAS) ที่ส่งตรงสู่มือถือของผู้ใช้
  ให้ผู้ใช้สามารถรับข่าวสาร ข้อมูล ความบันเทิงได้ผ่าน content หลากหลายรูปแบบนั้น
  อย่างไรก็ตามแม้ว่าการให้บริการ Content ผ่านมือถือแบบบอกรับสมาชิก (VAS)
  จะได้รับความนิยมเป็นอย่างมาก
  แต่ความต้องการของกลุ่มเป้าหมายที่เปลี่ยนแปลงไปอย่างต่อเนื่องตามรสนิยมและกระแสนิยม
  ทำให้บริษัทฯ ต้องเผชิญหน้ากับความเสี่ยงที่เกิดจากพฤติกรรมของผู้บริโภคที่เปลี่ยนไป
  ความเสี่ยงนี้รวมถึงความนิยมในการใช้บริการ VAS ที่ลดลง
  และความเสี่ยงที่เกิดจากบริการที่ลูกค้าต้องการแต่เป็นการให้บริการ Content ผ่านมือถือ
  (VAS) ที่บริษัทฯ ยังไม่มี
  เพราะฉะนั้นการศึกษาวิจัยพฤติกรรมผู้บริโภคจึงเป็นสิ่งที่สำคัญเป็นอย่างมาก
  นอกเหนือจากนี้บริษัทฯ ยังต้องพัฒนา Content
  ใหม่ๆให้สอดคล้องกับความต้องการของกลุ่มเป้าหมายที่เปลี่ยนแปลงไปตลอดเวลา
  เพื่อรักษาฐานลูกค้าและทำให้ธุรกิจมีกำไรอย่างต่อเนื่องและมั่นคง

  2.3 ธุรกิจจำหน่ายอาหารและเครื่องดื่ม (Food & Beverage Retail)

  2.3.1 ความเสี่ยงจากสภาพการแข่งขันจากผู้ประกอบการรายอื่น

  ธุรกิจที่เกี่ยวเนื่องกับการจำหน่ายอาหารและเครื่องดื่มนั้นเกี่ยวข้องกับการใช้ชีวิตประจำวันของผู้บริโภคทุกคน
  ดังนั้นจึงมีบริษัทและองค์การทางธุรกิจจำนวนมากทำธุรกิจในอุตสาหกรรมนี้
  จนกลายเป็นอุตสาหกรรมที่มีสภาพการแข่งขันสูงอุตสาหกรรมหนึ่ง
  ซึ่งบริษัทหรือองค์การที่ไม่มีความแข่งแกร่งทางด้านการตลาด การดำเนินงาน
  หรือไม่มีเครือข่ายร้านที่เป็นที่รู้จักและได้รับความนิยม
  อาจจะต้องพบกับความยากลำบากในการแข่งขันกับผู้ประกอบการรายอื่นที่มีองค์ประกอบข้างต้นที่แข็งแกร่งกว่า
  ปัจจัยที่มีความสำคัญมากต่อความสำเร็จของธุรกิจจำหน่ายอาหารและเครื่องดื่มคือการที่ผู้บริโภคสามารถคาดหวังว่าจะได้รับบริการและสินค้าที่มีมาตรฐานเดียวกัน
  ในทุกๆ สาขาของร้านอาหารนั้นๆ ซึ่งบริษัทฯ ได้ลดความเสี่ยงในเรื่องนี้
  โดยการดำเนินธุรกิจภายใต้สิทธิแฟรนไชส์ที่ได้รับจากองค์กรที่ดำเนินธุรกิจจำหน่ายอาหารและเครื่องดื่มที่เป็นที่ยอมรับทั่วโลก
  ทั้งในแง่สินค้าและบริการ

  2.3.2 ความเสี่ยงจากความผันแปรของต้นทุน

  ต้นทุนหลักของธุรกิจจำหน่ายอาหารและเครื่องดื่มคือ
  ต้นทุนของวัตถุดิบที่นำมาใช้ประกอบอาหารซึ่งคิดเป็นสัดส่วนที่มากที่สุดในบรรดาต้นทุนทุกประเภท
  ซึ่งการเปลี่ยนแปลงของต้นทุนวัตถุดิบอย่างมีนัยสำคัญ
  จะส่งผลกระทบต่อผลการดำเนินงานของร้านอาหารอย่างชัดเจน
  อย่างไรก็ตามเมื่อมีการเปลี่ยนแปลงของต้นทุนวัตถุดิบอย่างมีนัยสำคัญ
  มักจะส่งผลให้ผู้ประกอบการปรับราคาของสินค้าไปในทิศทางที่สอดคล้องกัน
  ซึ่งจะสามารถลดผลกระทบได้ในระดับหนึ่ง อย่างไรก็ตามก็ยังจะมีผลกระทบต่อยอดขายที่ลดลง
  หากราคาของสินค้านั้นปรับขึ้นมาก
  ฉะนั้นปัจจัยที่สำคัญในการลดผลกระทบจากต้นทุนวัตถุดิบคือการบริหารจัดการต้นทุนผ่านการบริหารจัดการการสั่งและจัดเก็บวัตถุดิบ
  ซึ่งสิ่งหนึ่งที่บริษัทฯ
  จะได้รับจากการได้รับสิทธิแฟรนไชส์คือการถ่ายทอดความรู้และความเชี่ยวชาญในการบริหารจัดการต้นทุนจากเจ้าของแฟรนไชส์ซึ่งมีประสบการณ์ที่ยาวนานในการทำธุรกิจจนประสบความสำเร็จ

  2.3.3 ความเสี่ยงจากการเปลี่ยนแปลงพฤติกรรมของผู้บริโภค

  รสนิยมในการบริโภคอาหารของผู้บริโภค
  มักจะเปลี่ยนแปลงและพัฒนาไปตามยุคสมัยและปัจจัยแวดล้อมที่เปลี่ยนแปลงไป
  ซึ่งหากผู้ประกอบการร้านอาหารไม่สามารถปรับตัวให้ทันกับความเปลี่ยนแปลงนั้นก็อาจจะประสบปัญหาในการรักษาฐานลูกค้าเอาไว้
  เพราะฉะนั้นผู้ประกอบการที่มีศักยภาพทางด้านการศึกษาพฤติกรรมผู้บริโภคจะอยู่ในสถานะที่ได้เปรียบผู้ประกอบการรายอื่นที่มีศักยภาพด้อยกว่า
  เพราะจะสามารถมองเห็นการเปลี่ยนแปลงล่วงหน้า
  และสามารถปรับเปลี่ยนกลยุทธ์และวิธีการในการดำเนินธุรกิจให้สอดคล้องกับการเปลี่ยนแปลงนั้นได้ทันท่วงที
  ซึ่งปัจจัยนี้เป็นเหตุผลหลักที่บริษัทฯ
  เลือกทำธุรกิจในระบบแฟรนไชส์จากผู้ประกอบการระดับนานาชาติที่มีความรู้และประสบการณ์
  ที่จะสามารถสร้างความมั่นใจได้ว่า
  บริษัทฯจะได้รับการถ่ายทอดความรู้และประสบการณ์เหล่านั้นในการรับมือกับความเปลี่ยนแปลงพฤติกรรมของบริโภค
  หากเกิดเหตุการณ์เช่นนั้นขึ้น ซึ่งบริษัทฯ มั่นใจว่าจะสามารถลดหรือป้องกันผลกระทบได้

  2.4 ความเสี่ยงจากผลประกอบการของบริษัทร่วมและกิจการร่วมค้า

  บริษัทฯ มีเงินลงทุนในบริษัทร่วม ณ วันที่ 31 ธันวาคม 2555
  คิดเป็นมูลค่าตามวิธีส่วนได้เสียประมาณร้อยละ 26.5 (ร้อยละ 57.2 ในปี 2554)
  ประกอบด้วยการลงทุนในธุรกิจการให้บริการ อาหารและเครื่องดื่ม การบริหารทรัพย์สิน
  และธุรกิจสื่อ ในปี 2554 และ 2555 บริษัทฯ
  รับรู้ส่วนแบ่งขาดทุนตามวิธีส่วนได้เสียจากบริษัทร่วมและกิจการร่วมค้า เป็นจำนวน 65.1
  ล้านบาท และ 59.5 ล้านบาท หรือร้อยละ 21.7 และ 23.4 ของกำไร(ขาดทุน)สุทธิ
  ตามลำดับ

  ดังนั้น
  ผลประกอบการของบริษัทร่วมและกิจการร่วมค้าจึงส่งผลกระทบโดยตรงกับผลประกอบการของบริษัทฯ
  หรือกล่าวอีกนัยหนึ่งได้ว่า
  หากผลประกอบการของบริษัทร่วมและกิจการร่วมค้าดีขึ้นอย่างมีสาระสำคัญ จะมีผลทำให้บริษัทฯ
  รับรู้ส่วนแบ่งกำไรจากเงินลงทุนดังกล่าวซึ่งทำให้กำไรสุทธิของบริษัทฯ เพิ่มขึ้น
  แต่ถ้าหากผลประกอบการของบริษัทร่วมและกิจการร่วมค้าดังกล่าวลดลง
  ก็จะมีผลทำให้กำไรสุทธิของบริษัทฯ ลดลงด้วยเช่นกัน